तीन और भारतीय छात्रों से हटाया गया रेडियो टैग  
कैलिफोर्निया स्थित ट्राई वैली विश्वविद्यालय के तीन और भारतीय छात्रों से अमेरिका के आव्रजन प्रवर्तन विभाग ने रेडियो टैग हटा लिया है।
कैलिफोर्निया स्थित ट्राई वैली विश्वविद्यालय के तीन और भारतीय छात्रों से अमेरिका के आव्रजन प्रवर्तन विभाग ने रेडियो टैग हटा लिया है और उनका पासपोर्ट भी लौटा दिया है।  सैन फ्रांसिस्को के भारतीय वाणिज्य दूतावास में महावाणिज्य दूत सुश्मिता गांगुली थॉमस ने कहा कि आईसीई ने इन तीनों छात्रों का पासपोर्ट लौटा दिया है। इसके अलावा उन दो छात्रों का पासपोर्ट भी लौटा दिया गया है, जिनका रेडियो टैग पिछले सप्ताह हटाया गया था।  रेडियो टैग लगाए गए कुल 18 भारतीय छात्रों में से पांच से यह टैग हटा लिया गया है। इस सकारात्मक घटनाक्रम से उत्साहित थॉमस ने कहा कि अगले सप्ताह आईसीई में दोनों अप्रवासी अटार्नी 10 और भारतीय छात्रों का मामला पेश करेंगे और उन्होंने आगे भी इसी तरह के सकारात्मक परिणाम मिलने की उम्मीद है।  थॉमस ने बताया कि 18 में से पांच छात्रों से रेडियो टैग हटा लिया गया है। छात्रों को इस तरह टैग लगाया जाना बहुत खराब लग रहा था और वह खुद को अपमानित महसूस कर रहे थे। महावाणिज्य दूत ने कहा कि रेडियो टैग लगे तीन छात्र इस मामले में अपने वकीलों के साथ गए थे, इसलिए उनके बारे में उनके पास कोई सूचना नहीं है।  कल्पना और मनप्रीत साउथ एशिया बार एसोशिएशन से संबद्ध हैं, जिसने भारतीय वाणिज्य दूतावास के साथ मिलकर ट्राई वैली के छात्रों के लिए मुफ्त कानूनी सहायता शिविर आयोजित किया। उन्होंने कहा, हमारी पहली प्राथमिकता इन छात्रों से रेडियो टैग हटवाने की है।  थॉमस ने कहा कि कुछ सामुदायिक संगठनों, विशेषकर तेलूगु एसोशिएशन ऑफ नार्थ अमेरिका ने कठिनाई में फंसे इन भारतीय छात्रों की काफी मदद की। उन्होंने इन छात्रों की मदद करने के लिए अन्य सामुदायिक संगठनों से भी आगे आने की अपील की।  महावाणिज्य दूत ने कहा कि टीवीयू के छात्र सिर्फ आंध्र प्रदेश के ही नहीं हैं, बल्कि यह पूरे देश से आए हुए छात्र हैं। उन्होंने कहा कि इनमें से कुछ छात्र केरल और (पश्चिम) बंगाल से भी हैं। कुछ मध्य प्रदेश से हैं तो कुछ गुजराती हैं।